作者:白居易
標題:觀稼
內容:世役不我牽，身心常自若。晚出看田畝，閑行旁村落。累累繞場稼，嘖嘖群飛雀。年豐豈獨人，禽鳥聲亦樂。田翁逢我喜，默起具尊杓。斂手笑相延，社酒有殘酌。愧茲勤且敬，藜杖為淹泊。言動任天真，未覺農人惡。停杯問生事，夫種妻兒獲。筋力苦疲勞，衣食常單薄。自慚祿仕者，曾不營農作。饑食無所勞，何殊衛人鶴。